A Bizottság határozata

(1997. április 25.)

a 92/46/EGK irányelv 8. cikkének (2) bekezdése értelmében nyert felhatalmazás alapján a tagállamok által nyújtható egyedi vagy általános eltérésekkel érintett tejalapú termékek jegyzékének létrehozásáról, valamint az ilyen termékek előállítására vonatkozó eltérések jellegének megállapításáról szóló, 1996. július 29-i 96/536/EK bizottsági határozat felváltásáról

(97/284/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/23/EK tanácsi irányelvvel [1] módosított, a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK tanácsi irányelvre [2] és különösen annak 8. cikke (2) bekezdésére;

mivel a 92/46/EGK tanácsi irányelv 8. cikke (2) bekezdésének első albekezdése rendelkezik annak lehetőségéről, hogy a tagállamok felhatalmazást nyerjenek egyedi vagy általános eltérések megadására az irányelv egyes rendelkezéseitől;

mivel a 96/536/EK bizottsági határozat [3] felhatalmazza a tagállamokat, hogy eltéréseket engedélyezzenek a 92/46/EGK irányelv 7. cikke A. pontja (1)–(4) bekezdésének egyes rendelkezéseitől, és meghatározza ezeknek az eltéréseknek a jellegét;

mivel a fent említett határozat szövegét ki kell igazítani, hogy egyértelműbb legyen; mivel a továbbiakban nem kell közzétenni azoknak a tejalapú termékeknek a jegyzékét, amelyekre a 92/46/EGK irányelv 8. cikkének (2) bekezdése alapján felhatalmazott tagállamok egyedi vagy általános eltéréseket nyújtanak;

mivel az a tény, hogy egy tagállam a 96/536/EK határozat alapján eltérést nyújt, nem jogosítja fel az érintett termékek termelőit arra, hogy e termékeket a legutóbb az 535/97/EK rendelettel [4] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletben [5] fenntartott megjelölés alkalmazásával forgalmazzák;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 96/536/EK határozat szövegének helyébe a következő szöveg lép:

"1. cikk

A 92/46/EGK irányelv 8. cikke (2) bekezdésének és ennek a határozatnak az alkalmazásában a hagyományos jellemzőkkel rendelkező tejalapú termékek azok a tejalapú termékek, amelyek:

- történelmileg elismertek, vagy

- jogszabályban rögzített vagy bejegyzett műszaki normák, illetve gyártási módszerek szerint készülnek az azokat hagyományosan előállító tagállamban, vagy

- az azokat hagyományosan előállító tagállamban nemzeti, regionális vagy helyi jogszabályok védelme alatt állnak.

2. cikk

A tagállamok felhatalmazást kapnak arra, hogy az 1. cikkben meghatározott hagyományos jellemzőkkel rendelkező egyes tejalapú termékeket előállító létesítményeknek egyedi vagy általános eltéréseket engedélyezzenek a következőkben meghatározott követelményektől:

a) a 92/46/EGK irányelv B. melléklete I. fejezetének 6. pontja, valamint C. melléklete III. fejezetének 2. pontja, az ilyen termékek előállítására, csomagolására és kiszerelésére jellemzően használt eszközök és berendezések anyagösszetevőinek természetét illetően;

azonban az ilyen eszközöket és berendezéseket folyamatosan megfelelően tiszta állapotban kell tartani, azokat rendszeresen tisztítani és fertőtleníteni kell;

b) a 92/46/EGK irányelv B. melléklete I. fejezetének 2. a), b), c) és d) pontja, az ilyen termékek érlelő pincéit vagy helyiségeit illetően;

az ilyen érlelő pincék vagy helyiségek természetes geológiai falakkal, és olyan falakkal, padlózattal, mennyezetekkel és ajtókkal is rendelkezhetnek, amelyek nem simák, áthatolhatatlanok, vagy ellenállóak, nincsenek világos színű bevonattal ellátva, vagy korrózióálló anyaggal bevonva. Az ilyen pincékben vagy helyiségekben a tisztítás és fertőtlenítés gyakoriságát és módját e tevékenység jellegének megfelelően kell meghatározni, azok speciális környezeti flórájára tekintettel."

2. cikk

Ennek a határozatnak a tagállamok a címzettjei.

Kelt Brüsszelben, 1997. április 25-én.

a Bizottság részéről

Franz Fischler

a Bizottság tagja

[1] HL L 125., 1996.5.23., 10. o.

[2] HL L 268., 1992.9.14., 1. o.

[3] HL L 230., 1996.9.11., 12. o.

[4] HL L 83., 1997.3.25., 3. o.

[5] HL L 208., 1992.7.24., 1. o.

--------------------------------------------------